b'\n_START_ARTICLE_\nAvro 748\n_START_SECTION_\nHistorie og utvikling\n_START_PARAGRAPH_\nDet opprinnelige 748-designet ble p\xc3\xa5begynt i 1958, etter at produksjonen av bemannede milit\xc3\xa6re fly i Storbritannia p\xc3\xa5 langt n\xc3\xa6r ble avsluttet i 1957. Dette gjorde at Avro bestemte seg for \xc3\xa5 satse mer p\xc3\xa5 det sivile flymarkedet igjen. Markedet for kortdistanseflygninger var p\xc3\xa5 tiden sterkt dominert av Vickers Viscount, s\xc3\xa5 Avro bestemte seg for \xc3\xa5 konstruere et fly til bruk p\xc3\xa5 regionale ruter \xe2\x80\x93 et fly som kunne erstatte de mange aldrende DC-3 fly som n\xc3\xa6rmet seg slutten av sitt livsl\xc3\xb8p. Avro var ikke alene om \xc3\xa5 jobbe med et erstatningsfly for DC-3, og utviklingen av Fokker F-27 Friendship var ogs\xc3\xa5 langt framskritt. Avro bestemte seg for \xc3\xa5 oppn\xc3\xa5 konkurransefortrinn ved \xc3\xa5 utvikle et fly som var godt egnet for kortbaneflyplasser._NEWLINE_Det f\xc3\xb8rste flyet tok til vingene 24. juni 1960, og to prototyper bekreftet raskt flytypens gode kortbane-egenskaper. 18 eksemplarer av 748 Series 1 varianten ble produsert \xe2\x80\x93 de f\xc3\xb8rste for British Skyways Coach-Air (senere kjent som Dan-Air), men flesteparten for Aerol\xc3\xadneas Argentinas. P\xc3\xa5 dette tidspunktet hadde Avro blitt fusjonert inn i Hawker-Siddeley Group og designet var der kjent som HS 748._NEWLINE_Series 2 varianten kom i produksjon i 1961 og hadde en h\xc3\xb8yere takeoff vekt. Denne varianten ble produsert i 198 eksemplarer, noe som gjorde det til et av de mest popul\xc3\xa6re britiske design i etterkrigstiden. Denne varianten ble etterfulgt av Series 2A med 71 produserte fly, og Series 2B med 25 fly._NEWLINE_Hawker Siddeley ble en del av British Aerospace p\xc3\xa5 midten av 1970-tallet med Series 2B som den prim\xc3\xa6re produksjonsvarianten._NEWLINE_ICAOs betegnelse for flytypen er A748._NEWLINE_I august 2006 var det totalt 83 Avro 748 av alle varianter i tjeneste hos flere flyselskaper. St\xc3\xb8rre brukere er blant annet Emerald Airways (15), Executive Aerospace (6), West Air Sweden (6) og Calm Air (6). Flyet er ogs\xc3\xa5 i bruk av 25 andre flyselskaper, men i sv\xc3\xa6rt begrenset antall.\n_START_SECTION_\nMilit\xc3\xa6rt bruk\n_START_PARAGRAPH_\nRAF bestilte en variant, kjent som Hawker Siddeley Andover C1, som var modifisert med en lasterampe helt bakerst p\xc3\xa5 flyskroget, og et understell som kunne justeres slik at flyet kunne senkes ned.\n_START_SECTION_\nFly produsert p\xc3\xa5 lisens\n_START_PARAGRAPH_\nSeries 1 og Series 2 variantene ble produsert p\xc3\xa5 lisens i India av Hindustan Aeronautics Limited, og var da kjent som HAL-748. HAL bygget 89 fly i India \xe2\x80\x93 72 for the indiske luftforsvaret og 17 for Indian Airlines Corporation. De siste 20 av flyene som ble produsert for det indiske luftforsvaret var kalt Series 2M og var utstyrt med en stor lasteluke. Flere fly ble senere modifisert p\xc3\xa5 forskjellige m\xc3\xa5ter, inkludert en testvariant som skulle brukes som Airborne Early Warning (AEW)-fly, og var utstyrt med en stor radar.\n_START_SECTION_\nFlytypen i Norge\n_START_PARAGRAPH_\nKun \xc3\xa9n Avro 748 har v\xc3\xa6rt registrert i Norges luftfart\xc3\xb8yregister LN-FOM, eiet av Fred. Olsens Flyselskap, men var chartret av Luftfartsdirektoratet og ble utelukkende brukt til kalibreringflyvning, dvs. til kontroll av radiofyr luftleder og innflyvninger til flyplassene. Flyet var av type Series 2A som var kj\xc3\xb8pt fra Via\xc3\xa7ao A\xc3\xa9rea Rio-Grandense (VARIG) i Brasil i september 1975 og ble utrangert i august 1996. I tjenesten for Luftfartsdirektoratet hadde flyet \xc2\xabLuftfartsdirektoratet\xc2\xbb tittel p\xc3\xa5 seg, etter 1978 \xc2\xabLuftfartsverket\xc2\xbb.'